送兒沆再之婺
作者：陳著
朝代：宋

paragraphs: 父母生汝期望汝，地闊天寬從著步。
霜葉飛紅橙橘黄，一笠西風正宜路。
送汝出門不肯行，低頭進前出苦語。
雙親雖安身已高，菽水爲歡盍朝暮。
夏初奉命見兩山，往還恨不身生羽。
如今又爲千里行，直是戀慕難輕去。
有不忍聽手撫背，至哉天理人倫處。
我豈欲汝寸步離，事有乘機恐差誤。
晚年正欲汝有成，此行倘與心相副。
皺皮瘦骨便精神，當爲汝喜非汝懼。
不妨安穩趁前程，但及梅花時歸學萊舞。